12.5.2022.
LV
Eiropas Savienības Oficiālais Vēstnesis
L 135/13
(70)
Grieķija darbības uzlabošanas plāna projektā norāda, ka RP3 laikā ir paredzēts ievērojams Atēnu lidojumu rajona gaisa satiksmes vadības centra strādājošo gaisa satiksmes vadības dispečeru skaita pieaugums, kā rezultātā 2024. gadā salīdzinājumā ar 2019. gadu kopumā būs 71 papildu pilnslodzes ekvivalents.
Turklāt pārskata perioda beigās tiek plānots realizēt vairākas lielas investīcijas saistībā ar gaisa satiksmes pārvaldību un uzraudzības sistēmām ar būtisku ietekmi uz izmaksām, sākot ar 2022. gadu.
Grieķija darbības uzlabošanas plānā norāda, ka saistītās amortizācijas izmaksas ir iegūtas no summām, kas tika pārmaksātas RP2 saistībā ar novēlotām investīcijām pamatlīdzekļos.
(71)
Komisija atzīmē, ka no darbības izvērtēšanas iestādes saņemtie ieteikumi norāda uz neskaidrībām un neatbilstībām attiecībā uz vispārējo Grieķijas iesniegto pasākumu kopumu saistībā ar tās vietējo veiktspējas mērķu īstenošanu, liekot darbības izvērtēšanas iestādei apšaubīt, vai šie pasākumi tiks efektīvi īstenoti un tādējādi vai tiem būs gaidāmā ietekme.
Ir jāatzīmē arī tas, ka Grieķija savā darbības uzlabošanas plāna projektā nav nedz sīki izklāstījusi, nedz aprēķinājusi papildu izmaksas, kas saistītas ar jaunu gaisa satiksmes vadības dispečeru apmācību un pieņemšanu darbā.
Tā kā nav nekādas pamatotas informācijas par šīm izmaksām, Komisija lēš, ka abas 69.
apsvērumā minētās novirzes ir pārāk nozīmīgas, lai pamatotu to, ka tās varētu attiecināt tikai uz pasākumiem vietējo veiktspējas mērķu sasniegšanai.
(72)
Turklāt būtu jāatzīmē, ka šā lēmuma 53.–59. apsvērumā izklāstīto iemeslu dēļ ir konstatēts, ka Grieķijas noteiktie veiktspējas mērķu projekti neatbilst attiecīgajiem Savienības mēroga mērķiem.
Tā kā nav veiktspējas mērķu, kas novērtēti kā atbilstoši, Komisija uzskata, ka šajā posmā nav iespējams noslēgt Īstenošanas regulas (ES) 2019/317 IV pielikuma 1.4. punkta d) apakšpunkta i) punktā noteiktā kritērija novērtējumu attiecībā uz Grieķiju, jo plānotie pasākumi, kas nepieciešami veiktspējas mērķu sasniegšanai, var būt jāgroza saistībā ar pieprasīto veiktspējas mērķu pārskatīšanu.
(73)
Tāpēc Īstenošanas regulas (ES) 2019/317 IV pielikuma 1.4. punkta d) apakšpunkta i) punktā noteiktais kritērijs nav izpildīts attiecībā uz Grieķiju.
(74)
Attiecībā uz Īstenošanas regulas (ES) 2019/317 IV pielikuma 1.4. punkta d) apakšpunkta ii) punktā noteikto kritēriju ir pietiekami pieminēt, ka Grieķija savā darbības uzlabošanas plāna projektā nav izklāstījusi nekādus pārstrukturēšanas pasākumus, kas pamatotu novirzi no Savienības mēroga aprēķināto vienības izmaksu tendences vai Savienības mēroga aprēķināto vienības izmaksu ilgtermiņa tendences.
Tāpēc 1.4. punkta d) apakšpunkta ii) punktā noteiktais kritērijs nav izpildīts attiecībā uz Grieķiju.
(75)
Turklāt, pārskatot Īstenošanas regulas (ES) 2019/317 IV pielikuma 2.1. punkta d) apakšpunktā minētos galvenos faktorus un parametrus, kuri ir pamatā darbības uzlabošanas mērķu projektiem galvenajā darbības jomā “izmaksu efektivitāte”, ir izdarīti šādi konstatējumi par ierosināto Grieķijas RP3 izmaksu bāzi.
(76)
Komisija atzīmē, ka Grieķijas maršruta izmaksu bāzei RP3 pirmo reizi ir pievienotas aprēķinātās izmaksas saistībā ar meklēšanu un glābšanu.
Šīs izmaksas rada ievērojamu maršruta aprēķināto izmaksu pieaugumu un veido aptuveni 9 % no 2020. gada maršruta izmaksu bāzes un aptuveni 5 % no 2024. gada kopējās maršruta izmaksu bāzes.
Grieķijai savā pārskatītajā darbības uzlabošanas plāna projektā vajadzētu sniegt papildu pamatojumu par saistīto aprēķināto izmaksu attiecināmību un samērīgumu, kā arī par to sadalījumu starp maršruta un termināla aeronavigācijas pakalpojumiem un starp aeronavigācijas pakalpojumiem un citām attiecīgajām nozarēm.
(77)
Turklāt Komisija ņem vērā jaunas valsts uzraudzības iestādes izveidi, kura ir organizatoriski nodalīta no aeronavigācijas pakalpojuma sniedzēja un tādējādi izraisa uzraudzības izmaksu palielinājumu.
Ņemot vērā saistīto papildu izmaksu ievērojamo apmēru, Grieķijai vajadzētu savā darbības uzlabošanas plāna projektā sīkāk paskaidrot pamatā esošo izmaksu cēloņus un pieņēmumus.
(78)
Pamatojoties uz 64.–77. apsvērumā izklāstītajiem konstatējumiem, ierosinātie mērķi, kas ietverti Grieķijas darbības uzlabošanas plāna projektā, būtu jānovērtē kā neatbilstoši Savienības mēroga darbības uzlabošanas mērķiem galvenajā darbības jomā “izmaksu efektivitāte”.